《送玉峰琳长老得戒还清泉 其二》
明代·觉澄

发足超方自逸群，登坛今得戒香熏。衲衣暂挂春天树，金锡遥穿日暮云。

杳杳三山江上涌，滔滔二水寺前分。清泉到日心无事，参透禅机了见闻。

作者简介：（?—1473）明山西蔚州人。号古溪，人称香岩和尚。本姓张。幼为牧童，十四岁从云中天晖和尚出家，读藏经五年。景泰三年，住南阳香岩寺，不一年离寺，出访名山高僧。天顺五年起住金陵高座寺。成化初圆寂。工诗，有《药师科仪》、《雨华集》。